197.
Na osnovu člana 25 stav 4 Zakona o nacionalnom okviru kvalifikacija ("Službeni list CG", br. 80/10 i 53/25), Ministarstvo prosvjete, nauke i inovacija donijelo je
PRAVILNIK
O PROCEDURAMA RAZVIJANJA KVALIFIKACIJA OD PRVOG DO PETOG NIVOA KVALIFIKACIJA
("Službeni list Crne Gore", br. 008/26 od 23.01.2026)
Predmet
Član 1
Ovim pravilnikom uređuju se procedure razvijanja kvalifikacija nivoa obrazovanja, stručnih kvalifikacija, mikrokvalifikacija i drugih kvalifikacija (u daljem tekstu: kvalifikacija), od prvog do petog nivoa kvalifikacija.
Pojam razvijanja kvalifikacija
Član 2
Razvijanje kvalifikacije je postupak pripreme standarda zanimanja, odnosno obrazovnog ili drugog standarda i standarda kvalifikacije.
Razvijanje kvalifikacije obuhvata i postupak pripreme izmjene, odnosno dopune postojeće kvalifikacije u cilju njenog unapređivanja.
Razvijanje kvalifikacije vrši se na osnovu metodoloških dokumenata koje donosi Savjet za kvalifikacije (u daljem tekstu: Savjet).
Upotreba rodno osjetljivog jezika
Član 3
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
Osnov razvijanja
Član 4
Kvalifikacija nivoa obrazovanja razvija se na osnovu odgovarajućih standarda zanimanja, odnosno obrazovnih standarda.
Stručna kvalifikacija razvija se na osnovu standarda zanimanja.
Mikrokvalifikacija razvija se na osnovu postojećeg obrazovnog programa, odnosno programa obrazovanja ili potreba osposobljavanja za rad na konkretnom radnom mjestu.
Druga kvalifikacija razvija se na osnovu zakona ili drugog propisa.
Pokretanje postupka za razvijanje kvalifikacija
Član 5
Postupak za razvijanje kvalifikacija može da pokrene komisija za kvalifikacije (u daljem tekstu: sektorska komisija) koju, u skladu sa zakonom, obrazuje Savjet.
Inicijativu za pokretanje postupka za razvijanje kvalifikacija sektorskoj komisiji može da podnese Centar za stručno obrazovanje (u daljem tekstu: Centar), odnosno Zavod za školstvo (u daljem tekstu: Zavod).
Inicijativu iz stava 2 ovog člana može da podnese i univerzitet, druga visokoškolska ustanova, obrazovna ustanova i drugo pravno ili fizičko lice, preko Centra, odnosno Zavoda.
Inicijativa za pokretanje postupka za razvijanje kvalifikacije nivoa obrazovanja i stručne kvalifikacije sadrži: naziv, nivo i tip kvalifikacije, naziv jednog ili više standarda zanimanja, sadržaj kvalifikacije/ishode učenja/ključne poslove ili grupe poslova, ocjenu potreba na tržištu rada i potreba društva, međunarodnu uporedivost i sl.
Inicijativa za pokretanje postupka za razvijanje mikrokvalifikacije sadrži: predlog naziva mikrokvalifikacije, sektor i nivo mikrokvalifikacije, opis poslova i zadataka koje će moći da obavlja lice koje stekne mikrokvalifikaciju, uslove za upis u program, ocjenu potreba na tržištu rada i sl.
Inicijativa za pokretanje postupka za razvijanje druge kvalifikacije sadrži: naziv druge kvalifikacije, sektor, opis poslova i zadataka koje će moći da obavlja lice koje stekne drugu kvalifikaciju, uslove za upis u program i zakonski osnov ili osnov iz drugog propisa na osnovu kojeg se razvija.
Postupanje po inicijativi
Član 6
Inicijativu iz člana 5 stav 3 ovog pravilnika Centar, odnosno Zavod može da prihvati, zatraži njenu dopunu ili da je odbije.
U slučaju odbijanja inicijative iz člana 5 stav 3 ovog pravilnika, Centar, odnosno Zavod pisanim putem izvještava podnosioca inicijative o razlozima odbijanja.
Prihvaćenu inicijativu iz člana 5 stav 3 ovog pravilnika Centar, odnosno Zavod upućuje nadležnoj sektorskoj komisiji, uz obrazloženje razloga za prihvatanje inicijative.
Određivanje sektora
Član 7
U slučaju iz člana 5 st. 2 i 3 ovog pravilnika, Centar, odnosno Zavod utvrđuje kojem sektoru, u skladu sa zakonom, pripada kvalifikacija.
Izuzetno od stava 1 ovog člana, ako se ne može utvrditi kojem sektoru pripada kvalifikacija, odluku o tome donosi Savjet.
Postupanje sektorske komisije
Član 8
Sektorska komisija razmatra inicijativu iz člana 6 stav 3 ovog pravilnika i može od podnosioca inicijative zatražiti dopunu inicijative.
Ako je sektorska komisija dala pozitivno mišljenje na inicijativu iz člana 6 stav 3 ovog pravilnika, upućuje je Savjetu na usvajanje.
Komisija za pripremu standarda zanimanja, obrazovnog ili drugog standarda
Član 9
Nakon donošenja odluke Savjeta o usvajanju inicijative iz člana 6 stav 3 ovog pravilnika, Centar, odnosno Zavod obrazuje komisiju za pripremu standarda zanimanja, obrazovnog ili drugog standarda.
Komisiju iz stava 1 ovog člana, po pravilu, čini najmanje pet članova odgovarajućeg profila sa najmanje tri godine radnog iskustva u stručnoj oblasti u kojoj se kvalifikacija razvija.
Administrativno-tehničke poslove za potrebe komisije iz stava 1 ovog člana obavlja Centar, odnosno Zavod.
Aktom o obrazovanju komisije iz stava 1 ovog člana bliže se uređuju sastav, zadaci, način rada i druga pitanja od značaja za rad komisije.
Sadržaj standarda zanimanja, obrazovnog ili drugog standarda
Član 10
Standard zanimanja sadrži: nivo, odnosno podnivo kvalifikacije, stručne kompetencije, grupe poslova i ključne poslove u okviru njih.
Grupe poslova iz stava 1 ovog člana su, po pravilu: analiza, planiranje i organizacija rada, priprema rada, odnosno radnog mjesta, operativni poslovi, komercijalni poslovi, administrativni poslovi, poslovi rukovođenja, nadzor rada, obezbjeđenje kvaliteta, održavanje i popravke, komunikacija, očuvanje zdravlja i okoline.
Obrazovni, odnosno drugi standard sadrži: nivo, odnosno podnivo kvalifikacije i ključna znanja, vještine i kompetencije.
Priprema standarda zanimanja, obrazovnog ili drugog standarda
Član 11
Standard zanimanja, odnosno obrazovni i drugi standard Centar, odnosno Zavod priprema u skladu sa utvrđenom metodologijom.
U postupku pripreme standarda zanimanja, odnosno obrazovnog i drugog standarda, komisija iz člana 9 ovog pravilnika sprovodi intervju, ankete sa poslodavcima i drugim partnerima, posmatranje na radnom mjestu, analizu rezultata istraživanja u sektoru kvalifikacija, koristi važeću klasifikaciju zanimanja, obrazovanja i međunarodne dokumente (ISCO 08, ESCO i sl.), preporuke relevantnih međunarodnih organizacija i tijela (MOR, Evropska komisija, CEDEFOP i sl.) i druge instrumente.
Centar, odnosno Zavod, nakon sprovedenog postupka iz stava 2 ovog člana, standard zanimanja, obrazovni ili drugi standard dostavlja poslodavcima i drugim organima, organizacijama i institucijama, na mišljenje.
Nakon pribavljenih mišljenja, Centar, odnosno Zavod priprema predlog standarda zanimanja, obrazovnog ili drugog standarda i upućuje ga sektorskoj komisiji na razmatranje.
Prihvaćeni predlog standarda zanimanja, obrazovnog ili drugog standarda sektorska komisija upućuje Savjetu na usvajanje.
Komisija za pripremu standarda kvalifikacije
Član 12
Nakon donošenja odluke Savjeta o usvajanju standarda zanimanja, obrazovnog ili drugog standarda, Centar, odnosno Zavod obrazuje komisiju za pripremu standarda kvalifikacije.
Komisiju iz stava 1 ovog člana, po pravilu, čini najmanje pet članova odgovarajućeg profila sa najmanje tri godine radnog iskustva u stručnoj oblasti u kojoj se kvalifikacija razvija.
Administrativno-tehničke poslove za potrebe komisije iz stava 1 ovog člana obavlja Centar, odnosno Zavod.
Prihvaćeni predlog standarda kvalifikacije sektorska komisija upućuje Savjetu na usvajanje.
Aktom o obrazovanju komisije iz stava 1 ovog člana bliže se uređuju sastav, zadaci, način rada i druga pitanja od značaja za rad komisije.
Priprema programa obrazovanja za mikrokvalifikaciju i drugu kvalifikaciju
Član 13
Program obrazovanja za mikrokvalifikaciju i drugu kvalifikaciju, po pravilu, priprema podnosilac inicijative za razvijanje te mikrokvalifikacije, odnosno druge kvalifikacije, uz podršku Centra, odnosno Zavoda.
Prestanak važenja
Član 14
Danom stupanja na snagu ovog pravilnika prestaje da važi Pravilnik o procedurama razvijanja kvalifikacija od prvog do petog nivoa kvalifikacija ("Službeni list CG", broj 21/12).
Stupanje na snagu
Član 15
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 08/2-119/26-428/1
Podgorica, 21. januara 2026. godine
Ministarka,
prof. dr Anđela Jakšić-Stojanović, s.r.